**О Б Р А З Л О Ж Е Њ Е**

**I. Уставни основ за доношење закона**

Уставни основ за доношење Закона о потврђивању Уговора између Републике Србије и Републике Аргентине о узајамној правној помоћи у кривичним стварима садржан је у члану 99. став 1. тачка 4. Устава Републике Србије, према коме је у надлежности Народне скупштине да потврђује међународне уговоре, када је законом предвиђена обавеза њиховог потврђивања.

**II. Разлози за потврђивање Уговора**

Између Републике Србије и Републике Аргентина не постоји билатерални уговор којим би било регулисано питање правне сарадње између две државе у кривичним стварима.

Наведена сарадња између две државе је све чешћа посебно имајући у виду да криминал као друштвена појава не познаје државне границе што захтева ефикасну правну сарадњу између државних органа двеју држава. Закључивање овог уговора ће битно допринети да се та сарадња подигне на још виши ниво. Осим тога, допринеће ефикаснијем остваривању и заштити људских права.

**III. Оцена потребе финансијских средстава за спровођење закона**

За примену овог закона средства су обезбеђена Законом о буџету Републике Србије за 2020. годину („Службени гласник РС”, број 84/19), Раздео 23 - Министарство правде, Програм 1602 - Уређење и управљање у систему правосуђа, Функција 360 – Јавни ред и безбедност некласификовани на другом месту, Програмска активност/Пројекат 0010 – Администрација и управљање, Економска класификација 422 - Трошкови путовања.

У наредним годинама средства за евентуалне трошкове везане за реализацију активности из Уговора ће бити планирана у оквиру лимита који Министарство финансија утврђује за Министарство правде у поступку припреме и доношења Закона о буџету Републике Србије за раздео Министарства правде.